Stokke ungdomsskole, 8. trinn, matematikk

Lise Hansen og Line Mathisen

**Inspirasjon**

Vi har tatt utgangspunkt i et av lesegrepene som ble presentert på workshopen «Er det gange eller dele? – om lesing i matematikk» med Elise Klaveness 2. november 2023: «Oppgaver på kinesisk».

Utgangspunktet for elevene i dette lesegrepet er et ukjent språk. Dermed får de ikke lest hele oppgaven og mister innsyn i oppgaveinnholdet. Vi bestemte oss for å prøve ut dette grepet i egne klasser.

Tekstoppgaver i matematikk inneholder ofte irrelevant informasjon, og elevene skal testes i hvorvidt de klarer å trekke ut kun den informasjonen som er relevant for oppgaven. Ofte gjør de ikke det. Vi ser også at elever ofte henter ut tall og informasjon uten å ha lest teksten godt nok og dermed konkluderer uten å faktisk ha sett hva oppgaven spør etter. I slike tilfeller kunne oppgaven like gjerne vært på kinesisk, tenkte vi.  

**Rammer**

Å gi to oppgaver, en med kun relevant informasjon og en som også inneholder irrelevant informasjon, tenkte vi kunne gi grunnlag for fine refleksjonssamtaler med elevene i etterkant av gjennomføringen.

Opplegget ble testet ut i to klasser, hvorav ene økten ble filmet av to lærere.    
I utprøvingen jobbet vi med brøkregning på 8. trinn, så oppgavene ble laget med dette som innhold.  

**Gjennomføring**

Elevene fikk følgende informasjon i oppstarten av timen:

– Dere skal jobbe i par.   
– Dere får 5 minutter på å diskutere dere frem til et svar på oppgaven.   
  
• Førte oppgave ble vist på skjerm:

|  |
| --- |
| Synne、Marcus 和 Mina 在投注中獲勝。 Synne 將獲得 1/5 的獎金，而 Mina  將獲得 3/7。 Synne 和 Mina 應該一起獲得多少獎金？如果可能，請縮寫。 |

Uten videre instrukser satte læreren seg ned og ba elevene løse oppgaven. Elevene ble først svært urolige og forsto ikke hvordan de skulle kunne løse en oppgave skrevet på et fremmed språk. Læreren ba dem prøve allikevel. Etter hvert ble nysgjerrigheten vakt i flere, og parene forsøkte å løse oppgaven tross språkbarrieren. Nesten alle par endte med riktig eller nært riktig svar. Elevene fikk så se den norske oppgaven, og mestringsfølelsen var stor! 

|  |
| --- |
| Synne, Marcus og Mina vant i tipping. Synne skulle ha 1/5 av gevinsten, mens Mina skulle ha 3/7. Hvor stor del av gevinsten skulle Synne og Mina ha til sammen? Forkort hvis mulig. |

* Deretter fikk de oppgave 2 med den samme prosedyren. Her var det få som fikk riktig svar – ikke   
   så rart, da oppgaven inneholdt irrelevant informasjon (umulig å vite om du ikke kan kinesisk).
* Klassen reflekterte over utfordringene i oppgave 2 og viktigheten av å kunne lese teksten for å   
   kunne hente ut relevant informasjon.

**Refleksjoner**

Opplegget ga mulighet for å reflektere rundt det å hente ut korrekt informasjon fra en oppgave – hva som er relevant, og hva som er overflødig, hvilke tall vi trenger, og hvilken del av teksten som er viktig og riktig å bruke for å løse oppgaven. Det gjorde det også mulig å reflektere over hvordan vi er avhengige av å kunne lese og forstå teksten for å kunne hente ut relevant informasjon for å løse oppgaven. Dette ga god trening i å løse tekstoppgaver og i å reflektere over egen arbeidsmetode.

Elevene likte utfordringen godt og fikk mulighet til å gjøre seg noen tanker rundt hvordan de jobbet i faget. Det hele var ganske vellykket og var interessant både for elever og lærere.